Loena is die naam van verskeie ruimtetuie wat die Sowjetunie tussen 1959 en 1976 na die maan gelanseer het. Hulle is soms ook Loenik genoem na aanleiding van die naam van die eerste Sowjet-satelliet, Spoetnik. Vyftien was suksesvol en het talle eerstes in die ruimte behaal. Talle eksperimente is gedoen: die maan se chemiese samestelling, swaartekrag, temperatuur en bestraling is bestudeer. Altesaam 24 ruimtetuie het die naam Loena gekry, hoewel baie meer gelanseer is. Dié wat nie die ruimte gehaal het nie, is in dié tyd geheim gehou en het nie ’n Loena-nommer gekry nie. Dié wat in ’n wentelbaan om die aarde defek geraak het, het gewoonlik die naam Kosmos gekry. Die beraamde koste van die Loenaprogram was ongeveer $4.5 miljard. Loena 1 het nie die maan getref soos beplan nie en het die eerste ruimtetuig geword wat in ’n heliosentriese wentelbaan om die son beland het. In 1959 het Loena 2 suksesvol op die maan geland en die eerste mensgemaakte voorwerp op die maan geword. Loena 3 het later in dié jaar om die maan gereis en die eerste foto's geneem van sy kant wat weg van die aarde wys.